La Bibia piemontèisa/Testament Vej/Salm/Salm 17


Ij Salm

17. Nosgnor!! Considera mia giusta càusa 

Ël Salmista a ciama Nosgnor ch'a 'nterven-a an sò favor përchè soa vita a l'é mnassà da 'd nemis arzigos. A fà apel a la giustissia divin-a, përchè a l'é cert ëd soa nossensa. Pròpi përchè a l'é nossent, chiel a së speta d'ancontré Nosgnor e arsèive na paròla 'd consolassion.

Orassion ëd David. Nosgnor!! Considera mia giusta càusa. Fà atension a mè crij d'agiut. Scota la preghiera ch'it ësmon-o s-cet. Fà na giusta decision an mè favor! Delibera lòn ch'a l'é giust! Ti 't l'has guardà da bin le motivassion ëd mè cheur. It l'has esaminame 'nt ël mentre ch'i durmìa. It l'has fane na valutassion e 't l'has trovà ch'i l'avìa gnun pecà. I l'hai fërma la determinassion ëd dì gnente ch'a peussa disse ‘n pecà. I l'hai nen seguità lòn che 'l mond a fà. Giusta coma ti 't l'has comandà, i son nen andaje dapress a le pianà 'd coj ch'a son violent. I vado dapress diligentement mach a la via ch'it l'has mostrame. I në ciapo gnun-a deviassion. Nosgnor! I t'invoco përchè i sai che ti 't ëm ëscoteras. Scotme! Scota lòn ch'i diso! Fedel coma ch’it ses, fà vëdde a tuti le maravije ch'it fas, ti ch'it libere coj ch'a vardo a ti për trové 'd protession dai sò nemis. Guern-me tanme ti 't guernèisse ël luminèt ëd tò euj! Fame sté stërmà a l'ombra 'd toe ale! Guern-me da la gent grama ch'am ataca. Ij mè nemis am ëstan d'antorn mach për masseme. A l'han ëd cheur ëd pera, a parlo con arogansa. Am ataco, adèss lor a më stan dantorn. A l'han l'intension ëd campeme a tèra. Mè nemis a l'é tanme 'n leon ch'a veul fé a tòch soa preda, tanme 'n leon giovo ch'as quacia an dij leugh stërmà.Seurt fòra, Nosgnor! Pija posission ëdnans a chiel! Butlo an ginojon! Deuvra Toa spa për libereme da sta gent grama! Deuvra Toa potensa për libereme da sti sassin, dai sassin dë sto mond! Soa prosperità a-j rend arogant. Ti 't l'has daje abondansa 'd beni, tut lòn ch'a vorìo. A l'han tante masnà e a lor a-j lasseran soe richësse. Për lòn ch'am rësguarda, përchè i son nossent, i vëdrai Tò visagi. Cand che mi 'm dësvijerai, i godrai 'd Toa arvelassion.

Nòte 

Bibia
Testament Vej
Salm